Záznam z rozporového konania 
s Konfederáciou odborových zväzov Slovenskej republiky a Odborovým zväzom pracovníkov školstva a vedy na Slovensku
k Návrhu nariadenia vlády Slovenskej republiky, ktorým sa ustanovuje rozsah priamej vyučovacej činnosti a priamej výchovnej činnosti pedagogických zamestnancov

Dátum: 	23. september 2009

1.	V § 2 žiadame odsek 3 vypustiť. Navrhujeme jednotne určiť dĺžku vyučovacej hodiny. Alternatívne V § 2 ods. 3 žiadame vypustiť časť vety „v školskom klube detí“. 
Odôvodnenie: 
Výchovná činnosť v ŠKD je rovnako náročná a dôležitá, ako vyučovacia činnosť v škole, čo vyplýva aj zo Zákona o výchove a vzdelávaní, kde už v názve na prvom mieste je slovo „výchova“. Ak chceme deti kvalitne vychovávať v čase mimo vyučovania, musíme im zabezpečiť kvalitných pedagógov, avšak pri miere výchovnej činnosti 27 hodín si väčšina vychovávateľov nemôže naplniť svoj úväzok na 100% a nie všade je im umožnené dopĺňať si úväzok vyučovacou činnosťou v škole (hlavne na malých školách v obciach), preto kvalitní pedagógovia odchádzajú zo školstva a v ŠKD pracujú vo veľkej miere dôchodcovia a učitelia, ktorí si prechodne riešia svoju nezamestnanosť, čím sa znižuje kvalita výchovnej činnosti v ŠKD. 
Záver:	
Navrhovateľ sa s predkladateľom dohodli o zmene zásadnej pripomienky na obyčajnú. Navrhovateľ na pripomienke trvá. Pripomienka neakceptovaná. 

2.	V Prílohe č. 1 
a)	žiadame základný úväzok vychovávateľa školského klubu detí namiesto 27 hodín dať počet hodín 26. 
Odôvodnenie je v bode 1.

Záver:	
Pripomienka akceptovaná zapracovaním ustanovenia o možnosti zníženia základného úväzku vychovávateľa školského klubu detí.

b)	žiadame doplniť základný úväzok učiteľa materskej školy v základnej škole s materskou školou, učiteľa základnej školy v základnej škole s materskou školou a školského špeciálneho pedagóga nasledovne: učiteľ materskej školy v základnej škole s materskou školou 28, učiteľ základnej školy v základnej škole s materskou školou 23, školský špeciálny pedagóg 22. 

Odôvodnenie: 
V návrhu NV sa úväzok týchto kategórií pedagogických zamestnancov neuvádza, navrhujeme úväzky týchto zamestnancov ponechať v pôvodnom rozsahu, ako ich stanovuje NV SR č. 238/2004. 

Záver:	
Pripomienka čiastočne akceptovaná. Školský špeciálny pedagóg podľa zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov nie je pedagogický zamestnanec ale odborný zamestnanec.

V Bratislave dňa 23. septembra 2009
Zapísal:	Ing. Marián Galan

Podpísané za:

Ministerstvo školstva SR: 	PaedDr. Marko Vojsovič, v.r.

Konfederáciu odborových zväzov SR: 	JUDr. Jana Sláviková, v.r..

Odborový zväz pracovníkov školstva a vedy na Slovensku:	Ing. Jozef Lužák, v.r.